เหตุวิทยุติดตามตัวระเบิดในประเทศเลบานอน พ.ศ. 2567

เมื่อวันที่ 17 กันยายน 2024 เวลาประมาณ 15:30 EEST วิทยุติดตามตัวส่วนบุคคลที่ใช้งานโดยสมาชิกของฮิซบุลลอฮ์ พรรคการเมืองและกองกำลังสัญชาติเลบานอน เกิดการระเบิดเองทั่วประเทศเลบานอนและซีเรีย หน่วยงานข่าวกรองของอิสราเอลเป็นผู้ก่อเหตุผ่านทำการดักระบบรับสารของเพจเจอร์เหล่านี้และทำการเจาะระบบหรือ “แฮ็ก” เพื่อกระตุ้นให้เกิดการระเบิด ตามที่แหล่งข้อมูลไม่ระบุชื่อของ เดอะนิวยอร์กไทมส์ ระบุ มีผู้เสียชีวิตอย่างน้อย 12 ราย และบาดเจ็บมากกว่า 2,750 คน ซึ่งในทั้งผู้บาดเจ็บและเสียชีวิตมีเด็กและพลเมืองที่ไม่ได้เป็นสมาชิกฮิซบุลลอฮ์ ฮิซบุลลอฮ์ระบุว่านี่ถือเป็นการละเมิดความปลอดภัยครั้งใหญ่ที่สุดที่เคยมีมาของฮิซบุลลอฮ์

หลายพื้นที่ในเลบานอนได้รับผลกระทบ รวมถึงเบรุตในย่านชานเมืองดาฮิเยฮ์, เลบานอนใต้ และในเทือกเขาเบกาอะฮ์บนพรมแดนซีเรีย ไปจนถึงในดามัสกัส ประเทศซีเรีย กระนั้นไม่เป็นที่ทราบแน่ชัดว่าเพจเจอร์ที่ระเบิดมีเฉพาะของสมาชิกฮิซบุลลอฮ์เท่านั้นหรือไม่ เหยื่อจากการระเบิดถูกส่งตัวเข้ารับการรัแษาในมากกว่า 150 โรงพยาบาลทั่วเลบานอนท่ามกลางความโกลาหล ในจำนวนผู้เสียชีวิตมีสมาชิกระดับปฏิบัติการของฮิซบุลลอฮ์สองคน เด็กสองคน และบุคลากรทางการแพทย์สี่คน

นับตั้งแต่เดือนกุมภาพันธ์ 2024 นายพลใหญ่ของฮิซบุลลอฮ์ ฮัสซัน นัสรัลลอฮ์ ประกาศให้สมาชิกของกลุ่มเปลี่ยนมาใช้เพจเจอร์แทนมือถือซึ่งระบบเครือข่ายถูกอิสราเอลเจาะเข้าไปก่อนหน้า โดยฮิซบุลลอฮ์ได้สั่งซื้อเพจเจอร์ใหม่รุ่น โกลด์อะพอลโล เออาร์ 924 อันมีรายงานการนำเข้ามายังเลบานอนไม่นานหลังจากนั้น

ในวันที่ 18 กันยายน เกิดการระเบิดระลอกที่สองจากวิทยุสื่อสาร มีผู้เสียชีวิตอย่างน้อยสามราย

อ้างอิง

หมวดหมู่:อาชญากรรมในประเทศเลบานอน
หมวดหมู่:อาชญากรรมในประเทศซีเรีย
หมวดหมู่:อาชญากรรมในปี พ.ศ. 2567
หมวดหมู่:ความสัมพันธ์เลบานอน–อิสราเอล
หมวดหมู่:การก่อวินาศกรรม
หมวดหมู่:ฮิซบุลลอฮ์
หมวดหมู่:การสังหารหมู่ใน พ.ศ. 2567
หมวดหมู่:การโจมตีด้วยระเบิดแสวงเครื่องในประเทศเลบานอน
หมวดหมู่:วิทยุติดตามตัว
หมวดหมู่:ความขัดแย้งอิสราเอล–ฮิซบุลลอฮ์
หมวดหมู่:ความสัมพันธ์ระหว่างประเทศในปี พ.ศ. 2567